รัฐบาลไทย-ข่าวทำเนียบรัฐบาล-ครม.อนุมัติร่างกฎกระทรวง ศธ. 3 ฉบับ
วันพฤหัสบดีที่ 16 สิงหาคม 2561
ครม.อนุมัติร่างกฎกระทรวง ศธ. 3 ฉบับ
สรุปมติคณะรัฐมนตรี (ครม.) 14 สิงหาคม 2561 ในส่วนที่เกี่ยวข้องกับการศึกษา 3 เรื่อง คือ อนุมัติร่างกฎกระทรวงกําหนดความประพฤติของนักเรียนและนักศึกษา และกฎกระทรวงเกี่ยวกับคณะกรรมการการอาชีวศึกษา รวมทั้งกฎกระทรวงการจัดตั้งส่วนราชการในมหาวิทยาลัยกาฬสินธุ์
สรุปมติคณะรัฐมนตรี (ครม.)เมื่อวันที่14สิงหาคม2561ในส่วนที่เกี่ยวข้องกับการศึกษา3เรื่อง คือ อนุมัติร่างกฎกระทรวงกําหนดความประพฤติของนักเรียนและนักศึกษา และกฎกระทรวงเกี่ยวกับคณะกรรมการการอาชีวศึกษา รวมทั้งกฎกระทรวงการจัดตั้งส่วนราชการในมหาวิทยาลัยกาฬสินธุ์
1) อนุมัติร่างกฎกระทรวงกําหนดความประพฤติของนักเรียนและนักศึกษา (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดความประพฤติของนักเรียนและนักศึกษา (ฉบับที่ ..) พ.ศ. .... ตามที่กระทรวงศึกษาธิการ (ศธ.) เสนอและให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
เนื่องจากมาตรา 64 แห่งพระราชบัญญัติคุ้มครองเด็ก พ.ศ. 2546บัญญัติให้นักเรียนและนักศึกษาต้องประพฤติตนตามระเบียบของโรงเรียนหรือสถานศึกษาและตามที่กําหนดในกฎกระทรวงเพื่อเป็นการส่งเสริมความประพฤติของนักเรียนและนักศึกษาให้มีความเหมาะสม มีความรับผิดชอบต่อสังคม และคํานึงถึงความปลอดภัยแก่นักเรียนและนักศึกษา จึงได้มีกฎกระทรวงกําหนดความประพฤติของนักเรียนและนักศึกษา พ.ศ. 2548 มีผลใช้บังคับ
ต่อมา ศธ. ได้ดําเนินการทบทวนความเหมาะสมของกฎหมายตามพระราชกฤษฎีกาการทบทวนความเหมาะสมของกฎหมาย พ.ศ. 2548 เห็นสมควรมีการแก้ไขเพิ่มเติมเกี่ยวกับความประพฤติของนักเรียนและนักศึกษาให้มีความเหมาะสมยิ่งขึ้น เพื่อเป็นการส่งเสริมความประพฤติที่เหมาะสม มีความรับผิดชอบต่อสังคม และคํานึงถึงความปลอดภัยแก่นักเรียนและนักศึกษา ทั้งนี้ ได้จัดให้มีการรับฟังความคิดเห็นจากผู้ที่เกี่ยวข้องและผู้มีส่วนได้เสียด้วยแล้ว ประกอบกับคณะกรรมการคุ้มครองเด็กแห่งชาติ ในคราวประชุม ครั้งที่ 1/2561 วันที่ 9 เมษายน 2561 มีมติเห็นชอบด้วยกับร่างกฎกระทรวงดังกล่าว
สาระสําคัญของร่างกฎกระทรวงแก้ไขเพิ่มเติมกฎกระทรวงกําหนดความประพฤติของนักเรียนและนักศึกษา พ.ศ. 2548 เกี่ยวกับลักษณะความประพฤติต้องห้ามของนักเรียนและนักศึกษา ดังนี้
1. กําหนดเพิ่มเติมห้ามการรวมกลุ่ม มั่วสุมอันน่าจะก่อให้เกิดความไม่สงบเรียบร้อยหรือขัดต่อศีลธรรมอันดีของประชาชน
2. แก้ไขลักษณะความประพฤติที่ห้ามกระทําเกี่ยวกับการแสดงพฤติกรรมทางชู้สาวอันไม่เหมาะสมจากเดิมที่ห้ามเฉพาะการแสดงพฤติกรรมทางชู้สาวซึ่งไม่เหมาะสมในที่สาธารณะ เป็นการห้ามไม่จํากัดสถานที่โดยตัดคําว่า “ในที่สาธารณะ” ออกและกําหนดเพิ่มเติมห้ามกระทําการลามกอนาจารด้วย
3. แก้ไขลักษณะความประพฤติที่ห้ามกระทําเกี่ยวกับการออกนอกสถานที่พักเพื่อเที่ยวเตร่หรือรวมกลุ่มอันเป็นการสร้างความเดือดร้อนให้แก่ตนเองหรือผู้อื่น จากเดิมห้ามเฉพาะเวลากลางคืนเป็นการห้ามไม่จํากัดเวลาโดยตัดคําว่า “เวลากลางคืน” ออก
2) อนุมัติร่างกฎกระทรวงกําหนดจํานวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดํารงตําแหน่ง และการพ้นจากตําแหน่งของกรรมการในคณะกรรมการการอาชีวศึกษา พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดจํานวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดํารงตําแหน่ง และการพ้นจากตําแหน่งของกรรมการในคณะกรรมการการอาชีวศึกษา พ.ศ. .... ตามที่กระทรวงศึกษาธิการ (ศธ.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของสํานักงาน ก.พ. สํานักงบประมาณ และสํานักงานคณะกรรมการกฤษฎีกา ไปประกอบการพิจารณาด้วย แล้วดําเนินการต่อไปได้
ศธ. เสนอว่า
1. เนื่องจากกฎกระทรวงกําหนดจํานวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดํารงตําแหน่ง และการพ้นจากตําแหน่งของกรรมการในคณะกรรมการการอาชีวศึกษา พ.ศ. 2546 ได้ใช้บังคับมาเป็นเวลานาน ไม่เหมาะสมกับสภาพการณ์ปัจจุบัน ประกอบกับได้มีการแก้ไขเพิ่มเติมกฎหมายเกี่ยวกับการจัดการอาชีวศึกษา โดยให้รวมสถานศึกษาอาชีวศึกษาภาครัฐและภาคเอกชน เพื่อให้การปฏิรูปการศึกษาเกิดประสิทธิภาพได้มาตรฐานและมีความคล่องตัวมากยิ่งขึ้น ประกอบกับโครงสร้างเศรษฐกิจของประเทศที่เน้นการขับเคลื่อนด้วยนวัตกรรม ดังนั้น แผนการผลิตและพัฒนากําลังคนด้านอาชีวศึกษามีความจําเป็นต้องอาศัยความร่วมมือกับภาคเอกชนเพื่อส่งเสริมและสร้างโอกาสในการจัดการเรียนการสอนร่วมกัน
2. นอกจากนี้ คณะกรรมการการอาชีวศึกษามีวาระการดํารงตําแหน่งครบ 4 ปี วันที่ 29 มกราคม 2560 จะต้องมีการพิจารณาสรรหาและเลือกบุคคลเพื่อแต่งตั้งคณะกรรมการการอาชีวศึกษาชุดใหม่ เพื่อทําหน้าที่ในการกําหนดทิศทางความต้องการและความจําเป็นในด้านการอาชีวศึกษาให้สอดคล้องกับแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) และยุทธศาสตร์ชาติ 20 ปี รวมทั้งแผนการปฏิรูปประเทศด้านต่าง ๆ เพื่อใช้เป็นแผนพัฒนาเศรษฐกิจและสังคมของประเทศ จึงสมควรปรับปรุงกฎกระทรวงฯ 2546 โดยต้องปรับเปลี่ยนหลักเกณฑ์ และวิธีการสรรหาคณะกรรมการการอาชีวศึกษาเพื่อให้ได้บุคคลที่ส่งเสริม เสนอแนะนโยบาย เป้าหมายการผลิต และแผนพัฒนากําลังคนด้านวิชาชีพอย่างมีคุณภาพและประสิทธิภาพ เกิดผลสําเร็จแก่ประชาชนได้ต่อไป
สาระสําคัญของร่างกฎกระทรวง
1. ให้ยกเลิกกฎกระทรวงกําหนดจํานวนกรรมการ คุณสมบัติ หลักเกณฑ์ และวิธีการสรรหาการเลือกประธานกรรมการและกรรมการฯ พ.ศ. 2546
2. กําหนดบทนิยาม “องค์กรเอกชน” และแก้ไขเพิ่มเติมบทนิยาม “องค์กรวิชาชีพ” และ “สถานประกอบการ”
3. ปรับปรุงองค์ประกอบของคณะกรรมการการอาชีวศึกษา ดังนี้
(1) กรรมการโดยตําแหน่ง จากเดิมให้มี 8 คน เหลือเพียง 7 คน โดยตัดผู้อํานวยการสํานักงานรับรองมาตรฐานและประเมินคุณภาพการศึกษา ออก
(2) ตัดกรรมการที่เป็นผู้แทนองค์กรปกครองส่วนท้องถิ่น จํานวน 1 คน ออก
(3) กรรมการที่เป็นผู้แทนองค์กรวิชาชีพ จากเดิมที่ให้มี 2 คน เหลือเพียง 1 คน
(4) กรรมการผู้ทรงคุณวุฒิ จากเดิมให้มีไม่เกิน 16 คน แก้ไขเป็นไม่น้อยกว่า 17 คน แต่ไม่เกิน 19 คน
4. แก้ไขหลักเกณฑ์และวิธีการสรรหาคณะกรรมการการอาชีวศึกษาให้เหมาะสมและสอดคล้องกับสภาวการณ์ในปัจจุบัน
3) รับทราบร่างกฎกระทรวงจัดตั้งส่วนราชการในมหาวิทยาลัยกาฬสินธุ์ พ.ศ. ....
คณะรัฐมนตรีมีมติรับทราบร่างกฎกระทรวงจัดตั้งส่วนราชการในมหาวิทยาลัยกาฬสินธุ์ กระทรวงศึกษาธิการ พ.ศ. .... ที่สํานักงานคณะกรรมการกฤษฎีกา (สคก.) ตรวจพิจารณาเสร็จแล้วและให้สํานักเลขาธิการคณะรัฐมนตรีส่งร่างกฎกระทรวงในเรื่องนี้ให้รัฐมนตรีว่าการกระทรวงศึกษาธิการลงนามและประกาศในราชกิจจานุเบกษาต่อไป และให้กระทรวงศึกษาธิการรับความเห็นของสํานักงบประมาณไปพิจารณาดําเนินการต่อไปด้วย
สาระสําคัญของร่างกฎกระทรวง
จัดตั้งส่วนราชการในมหาวิทยาลัยกาฬสินธุ์ กระทรวงศึกษาธิการ รวม 9 ส่วนราชการ ดังนี้ (1) สํานักงานอธิการบดี (2) คณะเทคโนโลยีการเกษตร (3) คณะบริหารศาสตร์ (4) คณะวิทยาศาสตร์และเทคโนโลยีสุขภาพ (5) คณะวิศวกรรมศาสตร์และเทคโนโลยีอุตสาหกรรม (6) คณะศิลปศาสตร์ (7) คณะศึกษาศาสตร์ และนวัตกรรมการศึกษา (8) สถาบันวิจัยและพัฒนา และ (9) สํานักส่งเสริมวิชาการและงานลงทะเบียน
Written byบัลลังก์ โรหิตเสถียร
Photo Credit
Rewriter
Editorบัลลังก์ โรหิตเสถียร